असम में लोगों से कहा- मेरे जिगर के टुकड़ों, आने में देर हुई, उसके लिए माफी
Union Home Minister Amit Shah Assam Visit Update - Follow Amit Shah Photos, Videos And More On Dainik Bhaskar. केंद्रीय गृह मंत्री आज यानी मंगलवार को असम के डिब्रूगढ़ में एक जनसभा को संबोधित करेंगे। वे दो दिन के असम और अरुणाचल प्रदेश के दौरे पर हैं।
केंद्रीय गृह मंत्री अमित शाह ने मंगलवार को असम में कहा कि मेरे जिगर के टुकड़ों युवा भाइयो-बहनों, मुझे आने में देर हुई इसके लिए मैं माफी मांगता हूं। पहले नॉर्थ ईस्ट कांग्रेस का गढ़ माना जाता था। राहुल बाबा ने पूरे देश की यात्रा की, लेकिन त्रिपुरा, नगालैंड और मेघालय के चुनाव में कांग्रेस का सूपड़ा साफ हो गया।
वे विदेश जाकर देश की बुराई करते हैं, राहुल बाबा अभी भी समझ जाओ अभी नार्थ ईस्ट में सूपड़ा साफ हुआ है। अगर वे इसी राह पर चले तो कांग्रेस का देश से सूपड़ा साफ हो जाएगा।
डिब्रूगढ़ में बीजेपी कार्यालय का शिलान्यास किया
अमित शाह ने असम के डिब्रूगढ़ में बीजेपी के कार्यालय का शिलान्यास किया। इस दौरान जनसभा को संबोधित करते हुए आज असम आसपास के राज्यों के साथ अपने सीमा से जुड़े विवाद को खत्म कर रहा है। बीजेपी सरकार बनने के बाद यहां 41 हजार से ज्यादा लोगों को नौकरी दी गई। राज्य में 12 मेडिकल कॉलेज बन गए हैं और 12 मेडिल कॉलेज बनने वाले हैं। बिहू त्योहार के दिन मोदी जी असम को AIIMS भी देने वाले हैं।
गृह मंत्री ने कहा कि एक जमाने में असम आंदोलन और आतंकवाद से पीड़ित था। पीएम मोदी के नेतृत्व में आज असम विकास की राह पर है। पहले कांग्रेस की सरकार 36 हजार करोड़ का बजट देती थी। बीजेपी ने इसे बढ़ाकर 76 हजार करोड़ कर दिया। देशभर में भाजपा की सरकारें विकास को आगे बढ़ा रही हैं।
शाह बोले- मोदी तीसरी बार PM बनेंगे
उन्होंने कांग्रेस पर निशाना साधते हुए कहा कि कांग्रेस वालों कान खोलकर सुन लो, 2024 के लोकसभा चुनाव में असम की 14 में से 12 सीटों पर बीजेपी का कब्जा होगा। इसके साथ ही बीजेपी देश में 300 से ज्यादा सीटों के साथ तीसरी बार देश के पीएम बनेगें।
2 दिन के असम-अरुणाचल दौरे पर हैं अमित शाह
बता दें कि अमित शाह 10 अप्रैल को दो दिन के असम और अरुणाचल प्रदेश के दौरे पर पहुंचे थे। सोमवार को शाह ने अरुणाचल प्रदेश के किबिथू गांव में 'वाइब्रेंट विलेजेज प्रोग्राम' (VVP) की शुरुआत की थी। वहीं, चीन ने शाह के अरुणाचल दौरे को उसकी क्षेत्रीय सम्प्रभुता का उल्लंघन बताया है।
चीनी विदेश मंत्रालय के प्रवक्ता वांग वेनबिन ने कहा कि भारतीय गृह मंत्री अमित शाह के अरुणाचल प्रदेश की यात्रा का हम विरोध करते हैं। क्षेत्र में भारतीय गृह मंत्री की गतिविधियां बीजिंग की क्षेत्रीय सम्प्रभुता का उल्लंघन था। इसके जवाब में भारतीय विदेश मंत्रालय के प्रवक्ता अरिंदम बागची कहा कि हम अमित शाह के अरुणाचल दौरे पर चीन की टिप्पणियों को खारिज करते हैं। भारतीय नेता और मंत्री नियमित रूप से अन्य राज्यों की तरह अरुणाचल प्रदेश राज्य की यात्रा करते हैं। 
चीन ने अरुणाचल की 11 जगहों के नाम बदले
बता दें कि चीन लंबे समय से अरुणाचल प्रदेश पर अपना दावा करता आया है। पिछले हफ्ते चीन ने अपने नक्शे में अरुणाचल प्रदेश की 11 जगहों के नाम बदले थे। इस पर भारतीय विदेश मंत्रालय के प्रवक्ता अरिंदम बागची ने कहा- हम इन नए नामों को सिरे से खारिज करते हैं। अरुणाचल प्रदेश भारत का आतंरिक हिस्सा था, हिस्सा है और रहेगा।
इस तरह से नाम बदलने से हकीकत नहीं बदलेगी। चीन ने पिछले 5 साल में तीसरी बार ऐसा किया है। इससे पहले 2021 में चीन ने 15 जगहों और 2017 में 6 जगहों के नाम बदले थे।
उधर, सोमवार को अमित शाह ने अरुणाचल प्रदेश में कहा कि हमारी सेना और आईटीबीपी के जवानों के शौर्य के कारण कोई भी आंख उठाकर हमारे देश की सीमा को नहीं देख सकता। अब वो जमाना चला गया जब भारत की जमीन पर कोई भी कब्जा कर सकता था। आज सूई की नोंक के बराबर भी जमीन पर कोई कब्जा नहीं कर सकता।
शाह ने कहा था अरुणाचल प्रदेश की एक बहुत खास और अच्छी बात है, जब आप यहां के लोगों से मिलोगे तो वे नमस्ते नहीं करते हैं। यहां के लोग जय हिंद बोलते हैं। यहां कोई भी अतिक्रमण नहीं कर सकता, इसकी वजह यहां के लोगों की देशभक्ति है।
शाह ने जंग में शहीद किबिथू के जवानों को याद किया
शाह ने 1962 की जंग में शहीद हुए किबिथू के जवानों को याद करते हुए कहा- संख्या कम होने के बाद भी हमारे जवान बहादुरी से लड़े। 1965 में टाइम मैगजीन ने भी इस लड़ाई में भारतीय सेना के शौर्य की तारीफ की थी। भारत में सूर्य की पहली किरण इस भूमि पर पड़ती है। भगवान परशुराम ने इसका नाम अरुणाचल प्रदेश रखा था। यह भारत माता के मुकुट का एक उज्ज्वल गहना है।
किबिथू गांव में 'वाइब्रेंट विलेजेज प्रोग्राम' लॉन्च करते हुए शाह बोले- PM मोदी ने सीमावर्ती गांवों में रोजगार देने और विकास करने के लिए वाइब्रेंट विलेज प्रोग्राम शुरू करने का फैसला किया है। आने वाले सालों में सीमा से सटे हर घर में पानी, बिजली, गैस-सिलेंडर और लोगों को रोजगार मिलेगा। इन गांवों को देश के अन्य हिस्सों और अरुणाचल के अन्य हिस्सों से जोड़ा जाएगा।
गृहमंत्री अमित शाह ने 10 अप्रैल को ट्वीट कर इसकी जानकारी दी। उन्होंने लिखा- आज एक महत्वपूर्ण दिन है। अरुणाचल प्रदेश से वाइब्रेंट विलेजेज प्रोग्राम की शुरुआत होगी। इसका उद्देश्य बॉर्डर से सटे गांवों में लोगों को रोजगार मिले और वे विकसित हो सकें।
वाइब्रेंट विलेजेज प्रोग्राम क्या है
VVP केंद्र की एक योजना है, जिसमें सीमा से सटे गांवों में रहने वाले लोगों को मूलभूत सुविधाएं देकर उनकी लाइफस्टाइल बेहतर करने में मदद करेगा। अभी इसके लिए अरुणाचल प्रदेश, सिक्किम, उत्तराखंड, हिमाचल प्रदेश और केंद्र शासित प्रदेश लद्दाख के 19 जिलों के 46 ब्लॉकों में 2,967 गांवों की पहचान की गई है।
पीएम मोदी के नेतृत्व वाली सरकार ने वित्त-वर्ष 2022-23 से 2025-26 के सड़क संपर्क के लिए 2,500 करोड़ रुपए के साथ VVP के लिए 4,800 करोड़ रुपए को मंजूरी दी है। VVP के पहले चरण में अरुणाचल के 662 में से 455 गांवों को प्राथमिकता दी जाएगी।
इससे जुड़ी अन्य खबरें भी पढ़ें...
चीन ने अरुणाचल की 11 जगहों के नाम बदले, 5 साल में तीसरी बार ऐसी हरकत
पिछले हफ्ते चीन ने अपने नक्शे में अरुणाचल प्रदेश की 11 जगहों के नाम बदले थे। भारतीय विदेश मंत्रालय ने इस पर आपत्ति जताते हुए सिरे से खारिज कर दिया। भारतीय विदेश मंत्रालय के प्रवक्ता अरिंदम बागची ने कहा कि अरुणाचल प्रदेश भारत का आतंरिक हिस्सा था, हिस्सा है और रहेगा। ऐसे नाम बदलने से हकीकत नहीं बदलेगी। पढ़ें पूरी खबर..
अरुणाचल में फ्रंटियर हाईवे बनेगा, चीन-तिब्बत बॉर्डर के करीब से गुजरेगा
अरुणाचल प्रदेश में केंद्र सरकार फ्रंटियर हाईवे बनाएगी। ये अगले पांच साल में तैयार होगा। तिब्बत-चीन-म्यांमार से सटी भारतीय सीमा के काफी करीब इस हाईवे के निर्माण से सेना के मूवमेंट में आसानी होगी। पढ़ें पूरी खबर...